與季宏子植同過信中飲薜荔亭下夜分乃散别後奉懷遂成長韻
作者：呂本中
朝代：宋

paragraphs: 殘花無言卧風雨，小亭寂寞延初暑。
范侯置酒呼我来，共坐階前洗塵土。
坐間問有李與韓，文字峥嶸各奇古。
起卧逡巡失杯杓，笑語瀾翻雜歌舞。
滿城車馬閧侵淫，誰解牆陰着樽俎。
薜荔扶疏出枝葉，老氣横空君一吐。
人生此會不可常，昔者各在天一方。
簿書相急如探湯，好風吹我来君旁。
鶯啼燕乳各自忙，明日酒醒空斷腸。